**TÁJÉKOZTATÓ**

A lakáshoz jutás és lakáskorszerűsítés (felújítás) támogatásának rendszeréről.

(A 49/2003.(X. 15) Budapest Főváros XIII. ker. önkormányzati rendelet alapján)

**I. Lakásvásárlásához nyújtott támogatások**

A támogatás új és használt lakás vásárlása, vagy új lakás építése céljából, igényelhető a vételár kifizetéséhez, ha az ingatlan a XIII. kerületben van.

1. **Lakásvásárláshoz nyújtott támogatás általános támogatási feltételek (később részletezve) fennállása esetén:**

**A támogatás formája: Kamatmentes kölcsön (egyedülálló, gyermektelen és gyermek születését vállaló kérelmezők esetében)**

* 600.000.-Ft.-ig maximum **5 év futamidővel**, amelyet egyenlő havi részletekben kell visszafizetni.
* 600.000.-Ft felett maximum **10 év futamidővel**, amelyet egyenlő havi részletekben kell visszafizetni.

A támogatás mértéke:

1. gyermektelen házaspár, vagy egyedülálló esetében maximum: **500.000.-Ft.**
2. 1 gyermekes családok, vagy 1 gyermek születését vállaló fiatal házasok (élettárs)[[1]](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftn2#_ftn2):esetében maximum: **1.000.000.-Ft**
3. 2 gyermekes családok, vagy 2 gyermek születését vállaló fiatal házasok (élettárs), illetve 1 gyermekes és még 1 gyermeket vállaló fiatal házasok (élettárs) esetében maximum **1.200.000.-Ft.**
4. 3 és ennél több gyermekes családok, illetve, 2 gyermekes és a 3. gyermek születését vállaló fiatal házasok (élettárs) esetén maximum: **1.800.000.-Ft.**
5. **Lakásvásárláshoz nyújtott támogatás speciális feltételek fennállása esetén**

**A támogatás az alábbi speciális feltételek fennállása esetén igényelhető:**

1. Igénylő, a kérelem benyújtásakor nem töltötte be a 35. életévét
2. **Igénylő Budapest XIII. kerület közigazgatási területén legalább 5 éve állandó lakóhellyel rendelkezik**
3. A kérelem Budapest XIII. kerület közigazgatási területén legfeljebb 60 nm alapterületű lakás megvásárlására irányul
4. A megvásárolni kívánt ingatlan vételára legfeljebb 30.000.000 Ft
5. A lakásigény az „általános támogatási feltételek” 9. pontjának (fentiekben) megfelel

**A támogatás formája: Kamatmentes kölcsön**

* 600.000.-Ft.-ig maximum **5 év futamidővel**, amelyet egyenlő havi részletekben kell visszafizetni.
* 600.000.-Ft felett maximum **10 év futamidővel**, amelyet egyenlő havi részletekben kell visszafizetni.

**A támogatás mértéke: a** megvásárolni kívánt **ingatlan forgalmi értékének 50%-a, de legfeljebb** **4.000.000 Ft.**

1. **Fiatalok**[**[2]**](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftn3#_ftn3) **vissza nem térítendő támogatása**

**A vissza nem térítendő támogatás feltételei:**

**Az „általános támogatási feltételek” (későbbiekben részletezve) szerint. A támogatást 40. életévet be nem töltött, lakással nem rendelkező gyermekes házaspárok, továbbá gyermekét egyedül nevelő kérelmezők igényelhetik, kizárólag az első lakáshoz jutáshoz.**

**A vissza nem térítendő támogatás mértéke:**

|  |  |
| --- | --- |
| 1 gyermek esetében maximum:  | 100.000.-Ft. |
| 2 gyermek estében maximum: | 200.000.-Ft. |
| 3 és több gyermek esetében maximum: | 300.000.-Ft. |

**II. Saját tulajdonú lakás korszerűsítésének**[**[3]**](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftn3#_ftn3) **támogatása:**

A támogatás felhasználható a XIII. kerületi, saját tulajdonú ingatlan korszerűsítésére, a meglévő ingatlan komfortfokozatának növelésére, fűtés korszerűsítésére, az épület szigetelésére beleértve a hő, hang és vízszigetelési munkálatokat, a külső nyílászárók cseréjére.

A jövedelmi és vagyoni feltételek: az „általános támogatási feltételek” (későbbiekben részletezve) szerint.

**A támogatás formája:** kamatmentes kölcsön.

**A korszerűsítési támogatás mértéke:** A **költségvetésben szereplő összeg 20%-a**, de maximum: **300.000.-Ft.**

**A munka elvégzését a kölcsön folyósításától számított 180 napon belül, a költségvetést készítővel, igazoltatni kell, az erről szóló dokumentumot be kell mutatni.**

**Általános támogatási feltételek**

1. A kérelmező magyar vagy Európai Uniós állampolgár, illetve letelepedési engedéllyel vagy állandó személyazonosító igazolvánnyal rendelkező külföldi személy
2. A kérelmező állandó vagy tartózkodási helye Budapesten van
3. A vásárolt vagy építendő lakásnak a XIII. kerületben kell lennie
4. A kérelmező(k) egy főre jutó havi átlag nettó jövedelme nem haladhatja meg:

|  |  |
| --- | --- |
| gyermektelen / egyedülálló esetén: | a mindenkori öregségi nyugdíj legkisebb összegének **a négyszeresét** |
| 1 gyermekes: | a mindenkori öregségi nyugdíj legkisebb összegének a **három és félszeresét** |
| 2 gyermekes:  | a mindenkori öregségi nyugdíj legkisebb összegének a **háromszorosát** |
| 3 gyermekes:  | a mindenkori öregségi nyugdíj legkisebb összegének a **két és félszeresét** |
| 4 és több gyermekes | a mindenkori öregségi nyugdíj legkisebb összegének a **kétszeresét**  |

1. Nem rendelkezik olyan vagyonnal, amelynek forgalmi értéke a mindenkori öregségi nyugdíj legkisebb összegének a 250-szeresét meghaladja
2. Rendelkezik a vételár, építési költség legalább 20%-val, és ezt hitelérdemlő módon – pl.: számlakivonat, betétkönyv – igazolni tudja. Ebbe az összegbe a szociálpolitikai támogatás beszámítható.
3. Sem korábban nem volt és jelenleg sincs a tulajdonában, bérleményében másik ingatlan (kivétel, ha a született gyermekekre tekintettel vásárolnak nagyobb szobaszámú lakóingatlant)
4. Nem részesült(ek) korábban semmilyen formában lakásvásárlási (építési, korszerűsítési) önkormányzati támogatásban
5. **A vásárolt (épített) lakás szobaszáma maximum:**

|  |  |
| --- | --- |
| 1 – 3 fő esetén:  | legalább 1 és legfeljebb 3 lakószoba |
| 4 fő esetén:  | legalább 2 és legfeljebb 4 lakószoba lehet |

Minden további személy esetén a felső határ fél szobával nő. a lakásigény mértékének felső határa. Három vagy több gyermeket nevelő család esetében a lakásigény mértékének a felső határa minden további személy esetében egy szobával nő.

**Általános tudnivalók (minden támogatásra érvényesek)**

1. A kérelem előterjesztése formanyomtatványon történik a szükséges mellékletek csatolásával (kérelem nyomtatványon részletesen feltüntetve). A nyomtatvány letölthető a [www.budapest13.hu](http://www.budapest13.hu) honlapról, vagy megvásárolható a Hivatal Ügyfélszolgálati Irodájában (Budapest XIII. ker. Béke tér 1. szám alatt).
2. A támogatás a lakóingatlan tulajdonba kerülése, a korszerűsítés megkezdése előtt kérhető. **A támogatás utólagosan nem kérhető!**
3. Vásárlás esetén az adásvételi szerződésben – a vételár kifizetésének részletezésénél – feltétlenül szerepeltetni kell a XIII. kerületi Önkormányzattól várható támogatás összegét is.
4. A hiánytalan mellékletekkel benyújtott kérelmeket a beadástól számított 30 napon belül bírálja el [a Tulajdonosi, Kerületfejlesztési és Lakásgazdálkodási Bizottság](http://www.budapest13.hu/onkormanyzat/testulet/bizottsagok/tulajdonosi-lakasgazdalkodasi-bizottsag).
5. A kérelmek rangsorolásánál előnyt élveznek azok, akik több éve igazoltan a XIII. kerületben laknak.
6. Kedvező döntés esetén az önkormányzat támogatási szerződést köt a támogatottal.
7. A kölcsönösszeg erejéig az önkormányzat jelzálogjogot és elidegenítési tilalmat jegyeztet be a földhivatali nyilvántartásba - lehetőleg első helyen. A második helyen történő bejegyzéshez a Polgármester engedélye szükséges, amelyhez a kérelmet a Jogi Osztályra kell benyújtani.
8. A döntést követően a szerződés megkötése után 30-40 napon belül, átutalással történik a kifizetés az OTP Bank Zrt. XIII. kerületi fiókjához, a kérelmező/támogatott nevére szóló átutalással.

[[1]](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftnref2#_ftnref2) **Élettárs:** Az élettársi kapcsolatot hatósági bizonyítvánnyal kell igazolni és az adásvételi szerződésben (a tulajdoni lapon) mindkét fél tulajdonos (vagy haszonélvező).

[[2]](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftnref1#_ftnref1) **Fiatal:** A kérelem beadásakor a kérelmező(k) még nem töltötte be a 40. életévét.

[[3]](http://www.budapest13.hu/ugyintezes/jogi-osztaly/lakas-vasarlas-korszerusites-tamogatas#_ftnref3#_ftnref3) **Korszerűsítés**: Komfortfokozat növelés, a lakás teljes felújítása.